**Ministru kabineta noteikumu projekta "Grozījumi Ministru kabineta 2015. gada 28. jūlija noteikumos Nr. 438 "Būvniecības informācijas sistēmas noteikumi"" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Projekts nepieciešams, lai nodrošinātu tiešsaistes datu sniegšanu no būvniecības informācijas sistēmas (turpmāk – BIS) uz Nekustamā īpašuma valsts kadastra informācijas sistēmu (turpmāk – Kadastra informācijas sistēma) būves pirmsreģistrācijai, būves dzēšanai un būves vai telpu grupas datu aktualizācijai, kā arī, lai nodrošinātu datu sniegšanu Valsts zemes dienestam (turpmāk – Dienests) un BIS pasūtījumu reģistrācijai un noteiktu pakalpojumu izpildei. Projekts stājas spēkā nākamajā dienā pēc tā izsludināšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Tieslietu ministrijas (Dienesta) iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2015. gada 28. jūlija noteikumu Nr. 438 "Būvniecības informācijas sistēmas noteikumi" (turpmāk – Noteikumi Nr. 438) 24. punkts nosaka konkrētu informācijas apjomu, ko Dienests sniedz BIS, 34. punkts – informācijas apjomu, kuru BIS tiešsaistē datu apmaiņas ietvaros sniedz Kadastra informācijas sistēmai, savukārt 35. punkts nosaka, ka BIS Dienestam sniedz informāciju, kas nepieciešama klientu apkalpošanai un pakalpojumu izpildei.  Noteikumu Nr. 438 34. punkts paredz, ka BIS sniedz Kadastra informācijas sistēmai noteiktu informācijas apjomu par pirmsreģistrējamu būvi, reģistrējamu būvi, reģistrējamu telpu grupu un būves neesību.  Noteikumu Nr. 438 34.2. un 34.3. apakšpunkts nosaka, ka BIS Kadastra informācijas sistēmai nodod attiecīgajā normā noteiktos datus tikai par reģistrējamu būvi vai reģistrējamu telpu grupu. Savukārt normatīvie akti kadastra objekta reģistrācijas un kadastra datu aktualizācijas jomā neparedz Kadastra informācijas sistēmā reģistrēt visus Noteikumu Nr. 438 34.2. un 34.3. apakšpunktā minētos datus par reģistrējamu būvi vai reģistrējamu telpu grupu, saņemot tiešsaistes datus no BIS bez personas iesnieguma kā bezmaksas pakalpojumu datu apmaiņas ietvaros. Kā arī Noteikumu Nr. 438 34.2. un 34.3. apakšpunkts esošajā redakcijā nav piemērojams, lai tiešsaistes datu apmaiņas ietvaros aktualizētu datus par Kadastra informācijas sistēmā jau reģistrētu būvi vai telpu grupu, tas ir, lai aktualizētu informāciju par būves vai telpu grupas pieņemšanu ekspluatācijā vai būvdarbu pabeigšanu.  Noteikumu Nr. 438 34. punktā noteiktais detalizētais datu uzskaitījums ir radījis situāciju, ka, ieviešot jaunu BIS funkcionalitāti attiecībā uz Kadastra informācijas sistēmu vai Dienesta pakalpojumiem, ir nepieciešami grozījumi Noteikumos Nr. 438. Šāda nepieciešamība ir radusies saistībā ar Ministru kabineta 2019. gada 3. decembra noteikumiem Nr. 572 "Grozījumi Ministru kabineta 2012. gada 10. aprīļa noteikumos Nr. 263 "Kadastra objekta reģistrācijas un kadastra datu aktualizācijas noteikumi"", kuru 30. punktā paredzēts regulējums, ka Kadastra informācijas sistēmā būves vai telpu grupas datus aktualizē atbilstoši BIS – ekspluatācijā pieņemšanas gadu. Atbilstoši šo noteikumu 56. punktam regulējums stājās spēkā 2020. gada 1. maijā. Minētās datu apmaiņas ietvaros Dienests aktualizē informāciju par būves vai telpu grupas ekspluatācijā pieņemšanas gadu bez maksas. Ekspluatācijā pieņemšanas gadu Kadastra informācijas sistēmā reģistrē katram būves konstruktīvajam elementam, kas tiek pieņemts ekspluatācijā. Kā ekspluatācijā pieņemšanas gadu Kadastra informācijas sistēmā būves konstruktīvajam elementam reģistrē arī būvdarbu pabeigšanas gadu, ja no BIS tiek saņemta informācija, ka institūcija, kura pilda būvvaldes funkciju, izdarījusi atzīmi BIS par būvdarbu pabeigšanu, piemēram, vienkāršotas atjaunošanas darbu pabeigšanas gadījumā.  Minētais process nodrošina Kadastra informācijas sistēmas datu aktualitāti, jo norādītā informācija tiek aktualizēta visām Kadastra informācijas sistēmā reģistrētām būvēm un telpu grupām, nevis pēc personas ierosinājuma kā maksas pakalpojums vai saņemot informāciju no valsts vai pašvaldības iestādēm.  Ņemot vērā normatīvajā aktā kadastra objekta reģistrācijas un kadastra datu aktualizācijas jomā noteikto pienākumu reģistrēt būves vai telpu grupas ekspluatācijā pieņemšanas gadu un to, ka Noteikumu Nr. 438 34. punkts neparedz šādu datu sniegšanu tiešsaistes datu apmaiņas ietvaros, projekts paredz ar grozījumiem Noteikumos Nr. 438 (34. punkta svītrošanu un papildināšanu ar 34.1 punktu) paredzēt norādīto datu nodošanu Kadastra informācijas sistēmai.  Lai mazinātu administratīvo slogu būvniecības ierosinātājam būvniecības un būves vai telpu grupas reģistrācijas un datu aktualizācijas procesos, Eiropas Reģionālās attīstības fonda projekta "Būvniecības procesu un informācijas sistēmas attīstība (1. kārta)" ietvaros izstrādāts risinājums būves vai telpu grupas kadastrālās uzmērīšanas pakalpojuma un attiecīgās būves vai telpu grupas reģistrācijas vai datu aktualizācijas Kadastra informācijas sistēmā ierosināšanai BIS. Savukārt saskaņā ar Ministru kabineta 2014. gada 2. septembra noteikumu Nr. 529 "Ēku būvnoteikumi" 4.1 punktu, ierosinot ēkas vai telpu grupas lietošanas veida maiņu bez pārbūves, būvniecības ierosinātāja iesniegums (paskaidrojuma raksts lietošanas veida maiņai bez pārbūves) vienlaikus ir uzskatāms par iesniegumu Dienestam ēkas vai telpu grupas datu aktualizācijai Kadastra informācijas sistēmā, ja institūcija, kas pilda būvvaldes funkcijas, BIS ir akceptējusi šo būvniecības ieceri. Ņemot vērā minēto, pastāv divi Dienesta pakalpojumi, kuru ierosināšana iespējama, izmantojot BIS funkcionalitāti.  Lai nošķirtu, kādu darbību veikšanai BIS sniedz informāciju Kadastra informācijas sistēmai tiešsaistē datu apmaiņas ietvaros un kādu Dienestam pasūtījumu reģistrēšanai un pakalpojumu izpildei:  1) Noteikumu Nr. 438 34.1 punktā ir paredzēts uzskaitīt tās darbības, kuru veikšanai BIS sniedz informāciju Kadastra informācijas sistēmai tiešsaistē datu apmaiņas ietvaros, jo šāda veida datu reģistrācijai vai aktualizācijai Kadastra informācijas sistēmā:  a) nav nepieciešams personas iesniegums;  b) Dienests datus reģistrē bez maksas.  Projekts paredz, ka BIS Kadastra informācijas sistēmai atbilstoši savstarpēji noslēgtās starpresoru vienošanās starp Būvniecības valsts kontroles biroju un Dienestu nosacījumiem tiešsaistē datu apmaiņas ietvaros sniedz informāciju:  – būves pirmsreģistrācijai;  – būves dzēšanai;  – būves vai telpu grupas datu aktualizācijai par būves vai telpu grupas pieņemšanu ekspluatācijā vai būvdarbu pabeigšanu.  2) Noteikumu Nr. 438 35.1 punktā ir paredzēts uzskaitīt pakalpojumus, kuru izpildei un pasūtījuma reģistrācijai BIS Dienestam sniedz nepieciešamo informāciju, jo šāda veida datu reģistrācijai vai aktualizācijai Kadastra informācijas sistēmā:  a) ir nepieciešams personas iesniegums;  b) datu reģistrācija Kadastra informācijas sistēmā ir maksas pakalpojums.  Minētās izmaiņas būvniecības ierosinātājam neradīs papildu izmaksas.  Projekts paredz, ka BIS Dienestam atbilstoši savstarpēji noslēgtās starpresoru vienošanās starp Būvniecības valsts kontroles biroju un Dienestu nosacījumiem sniedz informāciju šādu pasūtījumu reģistrācijai un pakalpojumu izpildei:  – būves vai telpu grupas datu aktualizācijai Kadastra informācijas sistēmā par būves galvenā lietošanas veida vai telpu grupas lietošanas veida maiņu bez pārbūves;  – būves vai telpu grupas kadastrālajai uzmērīšanai un attiecīgās būves vai telpu grupas reģistrācijai vai datu aktualizācijai Kadastra informācijas sistēmā.  Lai Dienests veiktu būves vai telpu grupas kadastrālo uzmērīšanu un reģistrētu vai aktualizētu datus Kadastra informācijas sistēmā, BIS Dienestam nodod būvniecības ierosinātāja iesniegumu par augstāk minētajiem pakalpojumiem, būvniecības procesā sagatavotos dokumentus, kā arī BIS pieejamo informāciju, kas nepieciešama šo pakalpojumu izpildei.  Ņemot vērā, ka, izmantojot BIS funkcionalitāti, varēs ierosināt būves vai telpu grupas kadastrālo uzmērīšanu un attiecīgās būves vai telpu grupas reģistrāciju vai datu aktualizāciju Kadastra informācijas sistēmā, no Dienesta uz BIS tiks nodota informācija, kas saistīta ar projektā paredzētajā 35.1 punktā noteikto pakalpojumu izpildi. Tas ir, informācija par pasūtījuma statusu, numuru, rēķina informācija un rēķina apmaksas statuss. Līdz ar to projekts paredz Noteikumu Nr. 438 24. punktā iekļaut regulējumu, kas paredz šādu datu nodošanu no Dienesta uz BIS.  Ņemot vērā, ka projekts paredz Noteikumus Nr. 438 papildināt ar 24.5. apakšpunktu, paredzēts izdarīt grozījumus arī Noteikumu Nr. 438 17.6. apakšpunktā saistībā ar atsauci uz 24. punktu. Projekts nosaka, ka dzīvojamo māju pārvaldnieku reģistrā izmanto tikai šo noteikumu 24.1. un 24.2. apakšpunktā noteikto informāciju, jo 24.5. apakšpunktā noteiktā informācija paredzēta izmantošanai sistēmas pārzinim, bet piekļuve 24.3. un 24.4. apakšpunktā noteiktajai informācijai saskaņā ar iepriekš veiktajiem grozījumiem ir noteikta 24.1 un 24.2 punktā.  Lai nodrošinātu tiešsaistes datu apmaiņu no BIS uz Kadastra informācijas sistēmu, kā arī nodrošinātu to Dienesta pakalpojumu izpildi, kurus persona ierosina BIS, Noteikumu Nr. 438 24.5. apakšpunktā, 34.1 un 35.1 punktā ir paredzēts iekļaut vispārīgu uzdevumu BIS sniegt datus Kadastra informācijas sistēmai un Dienestam, kā arī Dienestam uz BIS, uzskaitot tikai konkrētas darbības, pakalpojumus vai sistēmas, nevis konkrētu datu apjomu. Savukārt detalizēts konkrētu datu uzskaitījums un kārtība, kādā tiek sniegti dati, ir noteikta savstarpēji noslēgtās starpresoru vienošanās starp Dienestu un Būvniecības valsts kontroles biroju nosacījumos, starpresoru vienošanās nosacījumi ir saistoši abām pusēm.  Saskaņā ar starpresoru vienošanos starp Dienestu un Būvniecības valsts kontroles biroju Dienests BIS sniegs pasūtījuma un rēķina datus, kas saistīti ar Noteikumu Nr. 438 35.1 punktā noteikto pakalpojumu izpildi. Dienests BIS sniegs informāciju par pasūtījuma statusu, numuru, rēķina informāciju un rēķina apmaksas statusu. Ar tīmekļa pakalpi strukturētu datu formā tiks nodoti rēķina dati un rēķins kā PDF datne.  Saskaņā ar starpresoru vienošanos starp Dienestu un Būvniecības valsts kontroles biroju BIS Kadastra informācijas sistēmai tiešsaistē datu apmaiņas ietvaros sniedz šādu informāciju:  a) būves pirmsreģistrācijai:  – vienas zemes vienības, uz kuras atrodas vai atradīsies pirmsreģistrējamā būve, kadastra apzīmējums;  – būves kadastra apzīmējums, ja sadala Kadastra informācijas sistēmā reģistrētu būvi vairākās būvēs, vai būvju kadastra apzīmējumi, ja vairākas Kadastra informācijas sistēmā reģistrētas būves apvieno vienā būvē;  – vismaz viens būves aptuvenās atrašanās vietas (atbilstoši Latvijas 1992. gada ģeodēziskajā koordinātu sistēmā pieejamam ģeotelpiskās informācijas mērogam) punkts – numurs un tā X, Y koordinātas Latvijas 1992. gada ģeodēziskajā koordinātu sistēmā, kas izteikta kā Merkatora transversālās projekcijas plaknes koordinātas (LKS-92 TM);  – būves nosaukums;  – būvniecības lietas numurs;  – papildus, ja tādi dati ir pieejami, var sniegt šādu informāciju (būves virszemes stāvu skaits, pazemes stāvu skaits, būves apbūves laukums, būves ārsienu materiāls, būves galvenais lietošanas veids);  b) būves dzēšanai:  – būves kadastra apzīmējums;  – pazīme par to, ka būve jādzēš;  – būvvaldes vai institūcijas, kura pilda būvvaldes funkcijas, nosaukums;  – būvniecības lietas numurs;  c) būves vai telpu grupas datu aktualizācijai par būves vai telpu grupas pieņemšanu ekspluatācijā vai būvdarbu pabeigšanu:  – būves kadastra apzīmējums;  – ēkas konstruktīvā elementa identifikators un ekspluatācijā pieņemšanas gads vai inženierbūves ekspluatācijā pieņemšanas gads;  – būves, kurā atrodas telpu grupa, kadastra apzīmējums;  – telpu grupas kadastra apzīmējums un telpu grupas ekspluatācijā pieņemšanas gads;  – būvvaldes vai institūcijas, kura pilda būvvaldes funkcijas, nosaukums;  – būvniecības lietas numurs.  Saskaņā ar starpresoru vienošanos starp Dienestu un Būvniecības valsts kontroles biroju BIS Dienestam sniedz šādu informāciju, kas nepieciešama pasūtījumu reģistrācijai un pakalpojumu izpildei:  – pazīmi, ka konkrētais pasūtītājs (klients) ir rēķina saņēmējs;  – pazīmi, ka persona ir pilnvarotā persona;  – adrešu reģistra kodu un adresi (valsts adrešu reģistra kods);  – personas vārdu, uzvārdu un fiziskas personas kodu;  – juridiskas personas nosaukumu, reģistrācijas numuru;  – tālruni un elektroniskā pasta adresi;  – pazīmi, ka persona ir ārvalstnieks;  a) būves vai telpu grupas datu aktualizācijai Kadastra informācijas sistēmā par būves galvenā lietošanas veida vai telpu grupas lietošanas veida maiņu bez pārbūves:  – ēkas vai inženierbūves kadastra apzīmējums vai telpu grupas kadastra apzīmējums;  – būvniecības lietas numurs;  – pakalpojuma izpildes steidzamības koeficients;  b) būves vai telpu grupas kadastrālajai uzmērīšanai un attiecīgās būves vai telpu grupas reģistrācijai vai datu aktualizācijai Kadastra informācijas sistēmā:  – būves vai telpu grupas kadastra apzīmējums;  – telpu grupas skaits reģistrācijai (būvei);  – telpas ar platību no 4,7 līdz 232 m2 (ēkai);  – telpas ar platību, kas lielāka par 232 m2 (ēkai);  – apbūves laukums (ēkai);  – telpas ar platību, kas lielāka par 232 m2 (telpu grupai);  – telpas ar platību no 4,7 līdz 232 m2 (telpu grupai);  – telpas ar platību, kas lielāka par 232 m2 (telpu grupai);  – inženierbūves apjoma rādītāji (inženierbūvei);  – telpas ar platību no 4,7 līdz 232 m2 (inženierbūvei);  – apliecinājums, ka būvju raksturojošā informācija, kura netiek aktualizēta, atbilst faktiskajai situācijai apvidū;  – būvniecības lietas numurs;  – pakalpojuma izpildes steidzamības koeficients.  Šāds regulējums novērsīs nepieciešamību, izstrādājot jaunu vai mainot esošo BIS funkcionalitāti, vai izsniedzamos vai saņemamos datus, veikt grozījumus normatīvajā aktā, kas ir sarežģīts un laikietilpīgs process. Tā vietā tiks veikti grozījumi starpresoru vienošanās nosacījumos, kas ir vienkāršāks un ātrāks process.  Projekts paredz papildināt Noteikumu Nr. 438 24.2 punktu ar personu loku, kas var piekļūt būvju un telpu grupu kadastrālās uzmērīšanas lietām. Regulējums paredz, ka būvju un telpu grupu kadastrālās uzmērīšanas lietām piekļūst būvniecības procesa ierosinātājs vai tā pilnvarota persona, lai ierosinātu būves pieņemšanu ekspluatācijā, ja šī persona pirms būves pieņemšanas ekspluatācijā bija ierosinājusi konkrētās būves kadastrālo uzmērīšanu, un pašvaldība skatīšanās režīmā būvniecības un ekspluatācijas procesa tiesiskuma nodrošināšanai savā administratīvajā teritorijā par konkrētajam būvniecības procesam nepieciešamo būvi vai telpu grupu.  Lai nodrošinātu elektronisku projektā paredzētajā 35.12. apakšpunktā minēto Dienesta pakalpojumu ierosināšanu, izmantojot BIS funkcionalitāti, ne vēlāk kā līdz 2021. gada 1. septembrim tiks pilnveidots BIS, ieviešot tīmekļa servisu, kas paredzēs, ka par BIS ierosinātu būves vai telpu grupas kadastrālo uzmērīšanu un attiecīgās būves vai telpu grupas reģistrāciju vai datu aktualizāciju Kadastra informācijas sistēmā, BIS ir jāuzsāk nodot informācija Dienestam.  Ņemot vērā, ka Noteikumu Nr. 438 44. un 44.2 punkts satur atsauces uz šo noteikumu 34. un 35. punktu, paredzot, ka informācijas nodošanu Kadastra informācijas sistēmai saskaņā ar šo noteikumu 34. un 35. punktu ir jāuzsāk ne vēlāk kā līdz 2016. gada 28. februārim, bet informācijas nodošanu par būves neesību Kadastra informācijas sistēmai saskaņā ar šo noteikumu 34.4. apakšpunktu jāuzsāk līdz 2019. gada 31. decembrim, lai Noteikumos Nr. 438 saglabātu vēsturisko informāciju par Kadastra informācijas sistēmai nododamās informācijas apjomu un termiņiem, projekts paredz Noteikumos Nr. 438 svītrot 34. un 35. punktu un papildināt tos ar 34.1 un 35.1 punktu, kas saturiski aizstāj attiecīgi 34. un 35. punktu un vienlaicīgi ļauj viegli izsekot, kā mainījusies Kadastra informācijas sistēmai nododamā informācija.  Projekta īstenošanai nav nepieciešamas izmaiņas Kadastra informācijas sistēmā. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija (Dienests), Ekonomikas ministrija (sniedzot viedokli pirms projekta izsludināšanas Valsts sekretāru sanāksmē). |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Sabiedrības mērķgrupas ir būvniecības procesa ierosinātāji, saskaņotāji, BIS un Kadastra informācijas sistēmas turētāji, kā arī visa sabiedrība, kas izmanto Kadastra informācijas sistēmas datus. |
| 2. | Tiesiskā regulējuma ietekme uz tautsaimniecību un administratīvo slogu | Saistībā ar to, ka būves vai telpu grupas kadastrālo uzmērīšanu varēs ierosināt, izmantojot BIS funkcionalitāti, personai samazināsies administratīvais slogs, jo pasūtījumu būs iespējams pieprasīt, izmantojot BIS, nenākot uz Dienesta klientu apkalpošanas centru. |
| 3. | Administratīvo izmaksu monetārs novērtējums | Būves vai telpu grupas kadastrālās uzmērīšanas pasūtījumu ierosināšana BIS – kad process pilnībā tiks ieviests, klientiem samazināsies administratīvais slogs par aptuveni 199 361 *euro* gadā, jo klientiem vairs nebūs jādodas uz Dienestu, lai iesniegtu iesniegumu būves vai telpu grupas kadastrālās uzmērīšanas pasūtījumu veikšanai.  Pieņēmumi:  Vidējie ceļa izdevumi no Rīgas (pārvietojas ar sabiedrisko transportu vai automašīnu un izmanto stāvvietu) – 6 *euro.*  Vidējie ceļa izdevumi reģionos (pārvietojas ar sabiedrisko transportu vai automašīnu un izmanto stāvvietu) – 7 *euro*.  Vidējā cilvēkstundas darba likme Latvijā 2020. gadā – 8,57 *euro*.  Patērētais laiks iesnieguma iesniegšanai Dienestā, tai skaitā pārvietošanās laiks – 2 h.  2020. gadā Dienestā bija aptuveni 12 022 būves un telpu grupas kadastrālās uzmērīšanas pakalpojumi gadā.  70 % klientu izvēlēsies nenākt uz Dienestu, bet pasūtījumu ierosināt BIS.  Administratīvā sloga samazinājums = ((12 022 pasūtījumi x 70 %) x 45 % pasūtījumi Rīgā x 6 *euro*/transporta izmaksas) + ((12 022 pasūtījumi x 70 %) x 55 % pasūtījumi reģionos x 7 *euro*/transporta izmaksas) + ((12 022 pasūtījumi x 70 %) x 2 h x 8,57 *euro*/h darba likme) = 199 361 *euro*. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrība par projekta izstrādi tika informēta šīs sadaļas 2. punktā minētās informācijas publicēšanas ietvaros. |
| 2. | Sabiedrības līdzdalība projekta izstrādē | Informācija par projektu un sabiedrības līdzdalības aktivitātēm tika ievietota Tieslietu ministrijas tīmekļvietnē (https://www.tm.gov.lv), kā arī 2021. gada 1. februārī Dienesta tīmekļvietnē (https://www.vzd.gov.lv).  Atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1 apakšpunktam jebkurš sabiedrības pārstāvis bija aicināts līdzdarboties projekta izstrādē, laika posmā no 2021. gada 1. februāra līdz 2021. gada 15. februārim rakstiski sniedzot viedokli (iebildumus un priekšlikumus) par projektu, iesniedzot to Dienestā vai nosūtot uz elektroniskā pasta adresi sabiedribas.lidzdaliba@vzd.gov.lv. |
| 3. | Sabiedrības līdzdalības rezultāti | Neviens sabiedrības pārstāvis viedokli par projektu nav iesniedzis. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Dienests, Būvniecības valsts kontroles birojs. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Valsts pārvaldes vai pašvaldību institucionālā sistēma netiek mainīta. Jaunas iestādes vai jaunas struktūrvienības netiek veidotas, nav paredzēts likvidēt esošās institūcijas, nav paredzēts reorganizēt esošās institūcijas. |
| 3. | Cita informācija | Nav. |

Iesniedzējs:

Ministru prezidenta biedrs,

tieslietu ministrs Jānis Bordāns

Riežnieks 67038665

martins.rieznieks@vzd.gov.lv